9 ná ernstige misdade in Nyanga vas | Netwerk24
16 Februarie 2019 22:03
Foto ter illustrasie.Foto: Unsplash
Kapt. F.C. van Wyk, provinsiale polisiewoordvoerder, het Saterdag bevestig altesaam nege verdagtes is aangekeer.
Vier van tussen 19 en 52 jaar oud is om 03:40 in hegtenis geneem vir 'n moord wat in Junie verlede jaar in Heinz-park plaasgevind het.
Die verdagtes het na bewering die slagoffer se huis binnegedring terwyl hy tuinwerk gedoen het en hom met 'n mes gesteek.
Die man is na die hospitaal geneem, waar hy later aan sy wonde beswyk het,
"Die man is na die hospitaal geneem, waar hy later aan sy wonde beswyk het," sê Van Wyk.
Toe die polisie die vier mans vasgetrek het, het hulle beslag gelê op 30 daggabome, 21 daggaplante in wegneemkoppies, 'n glastenk om dagga in te kweek, glasbottels dagga, 30 gedroogde daggatakke, 72 sakkies dagga en kontant.
'n Bykomende saak van daggahandel sal by die moordklag gevoeg word.
Drie ander verdagtes, onderskeidelik 23, 26 en 28 jaar oud, is omstreeks 4:30 by Veza Old Crossroads vir moord en poging tot moord in hegtenis geneem.
Die trio het glo die slagoffer en 'n familielid in November verlede jaar in Uxolostraat in Crossroads geskiet.
Die verdagtes het vroeër daardie dag die oorledene met hul voertuig in Landsdowneweg gestamp en in 'n argument betrokke geraak.
Later het die verdagtes glo na die slagoffer se huis gegaan en eerste op hom en toe 'n familielid, wie se hand getref is, losgebrand.
Hulle is albei na die hospitaal geneem en die man wat eerste geskiet is, het later aan sy wonde beswyk.
Die laaste twee verdagtes is vir twee gevalle van poging tot moord aangekeer.
Die een verdagte (26) is omstreeks 01:30 in Bester Homes in Crossroads in hegtenis geneem. Hy het glo verlede Sondag 'n man geskiet toe hy hom daarvan beskuldig het dat hy 'n verhouding met sy meisie het.
Die laaste verdagte (34) is om 08:30 Saterdagoggend in hegtenis geneem omdat hy 'n 25-jarige vrou Maandag herhaaldelik met 'n mes gesteek het in die Ramaphosa- informele woonbuurt in Browns Farm.
Die vrou het dit reggekry om die aanval af te weer en die verdagte het gevlug. Die slagoffer is na 'n hospitaal geneem en word steeds daar behandel.
Al nege verdagtes sal Maandag in die landdroshof in Athlone op aanklagte van moord en poging tot moord verskyn.